Abamu beetegudde ofiisi zaabwe okumala akaseera oluyiira lumale okuwola.
Omulamuzi Catherine Bamugemereire yatuuse mu ofiisi ez’enjawulo emu kw'emu nga by’azuula biwuniikiriza. Yatuuse we bakubira ebyapa okufuluma nga waliwo bye bafulumizza.
Bwe yabuuzizza gye biraga ne bategeeza nti ebyo baabifulumizza nga bagezesa, bwe yasabye bafulumyeyo ebirala alabe ne bamutegeeza nti ekyuma kiweddemu bwino.
Yasenvudde ne bakominsona b'akakiiko abalala ne batuuka gye batereka ebyapa bwe yabuuzizza kwe balabira ekitundu kye bikwatako ne bamulaga.
Yasanzeeyo ebimu bye basibye mu buteeko obwenjawulo, bwe yabuuzizza lwaki babisibye ne bategeeza nti biriko ensonga ezibikwatako ng’ebimu baabiteekako envumbo ebirala biriko ebiragiro bya kkooti kyokka nga tebabiwandiiseeko kulaga misango egibiriko.
Baasabye poloti ezimu bazibakeberere mu kompyuta nga bbulooka 226 e Busiro gye baabadde bagamba nti eriko ekyapa ekya mayiro ne ‘Free hold’ ne babuuza ekyo kisoboka kitya!
Bye baazudde waliwo ettaka eryagabibwa mu mankwetu okugeza limbo y’e Kirinnya. Baamulaze tekinologiya gwe bakozesa okuzuula ebyapa ebiramu n’ebifu.
Ebyapa ebipya babiteekako akatundu nga bakubamu akatooci, bwe kibeera ekituufu nga kaaka ekifu tekaaka.
Yabuuzizza bye bazudde nga bifu gye babiteeka ne bamutegeeza nti ensonga bazitwala ku poliisi kyokka baalaze nti tebalondoola kuzuula kiki ekikoleddwa ku gwe bawawaabidde.
BUKANZI ALUMIRIZZA NTAKE OKUBAGOBA
Omulamuzi olwavuddeyo mu ofiisi y’ebyapa ne batandika okuwulira abantu baabulijjo era baatudde mu kkooti e Wakiso.
Milton Bukanzi 34, ye yasooseewo n’alumiriza Guster Lule Ntake okumutwalako ekibanja kye ne bamuwawaabira ne mu kkooti nti asaalimbira ku ttaka lye yagula.
Yategeezezza nti ettaka yaligula ku William Sentoogo ate bwe waayitawo ekiseera n’ategeeza nti yali aliguzizza Ntake.
Bukanzi agamba nti ekyaddirira ye Ntake okujja ekiro n’abasajja ne basiba ssehhenge okwetooloola ettaka nga Ntake agamba nti yali aguzeewo yiika 30.
Ettaka lye bakaayanira liri ku bbulooka 271 poloti 75 ne 83 Kyaddondo.
Ntake yabaddewo mu kakiiko ngayogera obutonotono nti, “olina obuzibu naye bw’onaabujubisa tojja kufunamu.”
Akakiiko kakyagenda mu maaso okuwulira okwemulugunya kw’abantu b’e Wakiso okuva eggulo ku Lwokusatu okutuuka enkya ku Lwokutaano.
Omubaka wa Busiro East Medard Seggona yabaddeyo mu kakiiko n’asaba kasembe Gavumenti ekomyewo mayiro 9,000 eri Abaganda basobole okuzifunamu kubanga abaazigabana tebaazirinaako mugabo.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn